OBRAZLOŽITVENI MEMORANDUM

1. OZADJE PREDLOGA

Pristop h Konvenciji o pomoči v hrani iz leta 1999 je Skupnost potrdila s Sklepom Sveta št. 2000/421/ES. Konvencija o pomoči v hrani, prvotno sprejeta v šestdesetih letih, je bila vzpostavljena kot instrument za usklajeno in sprejemljivo dajanje na voljo kmetijskih presežkov iz razvitih držav državam v razvoju, ki potrebujejo hrano. S sklepom, ki ga je Odbor za pomoč v hrani sprejel na svojem 104. zasedanju 18. maja 2011, je bila njena veljavnost podaljšana do 30. junija 2012.

Konvencija o pomoči v hrani iz leta 1999 in Konvencija o trgovanju z žitom iz leta 1995 sta med seboj povezani, saj se veljavnost Konvencije o pomoči v hrani lahko podaljša le, če za isto obdobje velja tudi Konvencija o trgovanju z žitom iz leta 1995. Veljavnost Konvencije o trgovanju z žitom iz leta 1995 je bila podaljšana do 30. junija 2013, kar formalno omogoča, da se za eno leto podaljša tudi veljavnost Konvencije o pomoči v hrani iz leta 1999.

Ker Konvencija o pomoči v hrani iz leta 1999 preneha veljati 30. junija 2012, bo vprašanje podaljšanja njene veljavnosti uradno obravnavano na zasedanju Odbora za pomoč v hrani junija 2012. Člani Odbora za pomoč v hrani so se na svojem 103. zasedanju 14. decembra 2010 dogovorili o začetku uradnih ponovnih pogajanj o Konvenciji o pomoči v hrani iz leta 1999. Želja EU je sicer bila, da bi bila pogajanja zaključena do junija 2011, vendar bodo zadnji koraki pogajanj o posodobljeni Konvenciji o podpori pri preskrbi s hrano predvidoma zaključeni šele aprila 2012, ko se bodo pogajalci uskladili glede francoske in angleške različice nove konvencije (obe sta enako verodostojni).

Veljavna Konvencija o pomoči v hrani iz leta 1999 preneha veljati 30. junija 2012, nova Konvencija o podpori pri preskrbi s hrano pa naj bi začela veljati 1. januarja 2013 pod pogojem, da jo bo do 31. oktobra 2012 ratificiralo šest pogodbenic. Verjetno bo prišlo do šestmesečnega premora med potekom veljavnosti sedanje Konvencije o pomoči v hrani iz leta 1999 in začetkom veljavnosti Konvencije o podpori pri preskrbi s hrano. Pogodbenice so se na 105. zasedanju Odbora za pomoč v hrani 30. novembra 2011 strinjale, da je treba preprečiti situacijo, v kateri bi nekaj časa istočasno veljali Konvencija o pomoči v hrani iz leta 1999 in nova konvencija. Vprašanje morebitnega podaljšanja veljavnosti Konvencije o pomoči v hrani iz leta 1999 bo uradno obravnavano na zasedanju Odbora za pomoč v hrani junija 2012. EU mora zato pripraviti skupno stališče. Na podlagi razprave z državami članicami EU v okviru Delovne skupine Sveta za humanitarno pomoč in pomoč v hrani (COHAFA), ki je potekala 29. februarja 2012, se bodo Komisija in države članice zavzemale za šestmesečni premor po koncu veljavnosti sedanje Konvencije o pomoči v hrani in ne za njeno podaljšanje, saj je zelo verjetno, da bi bila veljavnost podaljšana za eno leto (do 30. junija 2013).

Letni minimalni obseg pomoči v hrani, ki so jo v skladu s Konvencijo o pomoči v hrani iz leta 1999 letno zavezane prispevati EU in njene države članice, je izražen v protivrednosti pšenice in v denarni vrednosti ter trenutno znaša 1 320 000 ton protivrednosti pšenice in 130 milijonov EUR (kar vključuje stroške prevoza in druge operativne stroške). Kar zadeva zavezo za prispevek v protivrednosti pšenice (1 320 000 ton), Evropska unija v okviru notranjega dogovora EU zagotovi 990 000 ton.

Podaljšanje veljavnosti Konvencije o pomoči v hrani iz leta 1999 s pravnega vidika ni nujno, da se omogoči začetek veljavnosti nove posodobljene konvencije, niti ni politična nujnost. Podaljšanje veljavne konvencije bi pomenilo podaljšanje letne zaveze EU za zagotavljanje pomoči v hrani v skladu s členom III(e) konvencije. Treba je poudariti, da v zadnjih štirih obdobjih poročanja Evropska unija ni uspela izpolniti svoje zaveze glede tonaže, hkrati pa je znatno presegala zaveze glede pomoči v denarni vrednosti. Razlog je predvsem v tem, da EU prehaja na sodoben pristop na področju podpore pri preskrbi s hrano, ki v veljavni konvenciji ni priznan.

Če veljavnost Konvencije o pomoči v hrani iz leta 1999 ne bo podaljšana, bo Konvencija prenehala obstajati. To pomeni, da v Konvenciji o podpori pri preskrbi s hrano minimalne zaveze ne bi bile neposredno določene, temveč bi vsaka pogodbenica sama določila svoje minimalne zaveze. To ne bi vplivalo na proračunska sredstva, namenjena za humanitarno podporo pri preskrbi s hrano in prehransko varnost v okviru splošnega proračuna EU, lahko pa bi imelo posledice v smislu negativnega odziva držav prejemnic pomoči in njihovih prebivalcev, saj bi lahko vzbudilo bojazen, da se bo predvidljivost zagotavljanja pomoči v hrani/podpore pri preskrbi s hrano poslabšala. Zato bo treba prek dialoga in komunikacije zagotoviti tem prejemnikom, da EU še naprej ostaja zavezana reševanju problema prehranske varnosti za najranljivejše skupine prebivalstva. Dokaz za to je predviden pristop EU h Konvenciji o podpori pri preskrbi s hrano, ki vključuje močno politično in finančno zavezo. Poudariti bo treba tudi, da je EU gonilna sila ponovnih pogajanj.

2. Veljavne določbe na področju, na katero se nanaša predlog

EU je večkrat dala soglasje za podaljšanje veljavnosti Konvencije o pomoči v hrani iz leta 1999, in sicer z naslednjimi akti:

– Sklep Sveta 2000/421/ES,

– Sklep Sveta 2006/906/ES,

– Sklep Sveta 2007/317/ES,

– Sklep Sveta 2009/393/ES,

– Sklep Sveta 2010/316/EU,

– Sklep Sveta 2011/339/EU.

· Usklajenost z drugimi politikami in cilji Unije

V skladu s členom XXV(b) Konvencije o pomoči v hrani iz leta 1999 je nadaljnje podaljšanje njene veljavnosti za eno leto odvisno od veljavnosti Konvencije o trgovanju z žitom iz leta 1995 v istem obdobju. Konvencija o trgovanju z žitom iz leta 1995 velja do 30. junija 2013 v skladu z odločitvijo Mednarodnega sveta za žito, sprejeto na zasedanju 6. junija 2011.

3. REZULTATI POSVETOVANJ Z ZAINTERESIRANIMI STRANMI IN OCENA UČINKA

Na zasedanju Delovne skupine Sveta za humanitarno pomoč in pomoč v hrani (COHAFA) 29. februarja 2012 so države članice podprle predlog, da se EU zavzame za šestmesečni premor po koncu veljavnosti Konvencije o pomoči v hrani iz leta 1999 ter sprejme stališče o nasprotovanju podaljšanju njene veljavnosti.

Zbiranje in uporaba strokovnih mnenj

Strokovno mnenje ni bilo potrebno.

· Ocena učinka

Ni relevantno.

4. PRAVNI ELEMENTI PREDLOGA

· Pravna podlaga

Člen 214(1) in (4) ter člen 218(9) Pogodbe o delovanju Evropske unije.

· Subsidiarnost

Predlog je v vzporedni pristojnosti EU in držav članic.

· Sorazmernost

Predlog je skladen z načelom sorazmernosti.

· Izbira instrumenta

Predlagani instrument: sklep Sveta.

Druge oblike ne bi bile ustrezne iz naslednjega razloga: v skladu s členom 218(9) PDEU je sklep edini način za sprejetje stališča Evropske unije, ki se izrazi v Odboru za pomoč v hrani.

5. PRORAČUNSKE POSLEDICE

Podaljšanje veljavnosti Konvencije o pomoči v hrani iz leta 1999 bi pomenilo, da bi se letne zaveze Evropske unije glede zagotavljanja pomoči v hrani iz člena III(e) Konvencije o pomoči v hrani podaljšale za eno leto. Evropska unija je prevzela odgovornost za del zavez EU in svojih držav članic v okviru Konvencije o pomoči v hrani. EU in države članice skupaj pripravijo eno samo konsolidirano uradno poročilo in o pomoči ne poročajo ločeno. V Konvenciji o pomoči v hrani (člen VI) je predviden prenos iz enega leta v drugo, če bi bile zaveze prekoračene, vendar ta možnost doslej še ni bila uporabljena.

Ob tem velja opozoriti, da v štirih zaporednih letih poročanja, in sicer v letih 2007/08, 2008/09, 2009/10 in 2010/11, Evropska komisija ni uspela izpolniti svojih zavez glede tonaže.

SKLEPNE UGOTOVITVE

Glede na navedeno Evropska komisija Svetu predlaga, da v imenu Evropske unije sprejme naslednje stališče in ustrezno pooblasti Komisijo, da nasprotuje soglasju v Odboru za pomoč v hrani o podaljšanju Konvencije o pomoči v hrani v skladu s pravilom 13 poslovnika Odbora za pomoč v hrani.

2012/0106 (NLE)

Predlog

SKLEP SVETA

o stališču, ki ga je treba v imenu Evropske unije sprejeti v Odboru za pomoč v hrani glede podaljšanja Konvencije o pomoči v hrani iz leta 1999

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 214(1) in (4) Pogodbe v povezavi s členom 218(9) Pogodbe,

ob upoštevanju predloga Komisije,

ob upoštevanju naslednjega:

(1) Evropska skupnost je pristop h Konvenciji o pomoči v hrani iz leta 1999 potrdila s Sklepom Sveta 2000/421/ES[1], veljavnost Konvencije pa je bila večkrat podaljšana s sklepi Odbora za pomoč v hrani.

(2) Sedanja Konvencija o pomoči v hrani preneha veljati junija 2012, morebitno podaljšanje veljavnosti pa bo uradno obravnavano na zasedanju Odbora za pomoč v hrani junija 2012.

(3) V skladu s členom XXV(b) Konvencije o pomoči v hrani je podaljšanje veljavnosti te konvencije odvisno od veljavnosti Konvencije o trgovanju z žitom iz leta 1995, ki trenutno velja do 30. junija 2013, potem ko je Mednarodni svet za žito 6. junija 2011 odločil o podaljšanju njene veljavnosti.

(4) Člani Odbora za pomoč v hrani so se na svojem 103. zasedanju 14. decembra 2010 dogovorili, da bodo začeli formalni postopek ponovnih pogajanj o Konvenciji o pomoči v hrani z vrsto pogajalskih zasedanj.

(5) Veljavnost sedanje Konvencije o pomoči v hrani poteče 30. junija 2012, nova Konvencija o podpori pri preskrbi s hrano pa naj bi začela veljati 1. januarja 2013. Verjetno bo prišlo do šestmesečnega premora med potekom veljavnosti Konvencije o pomoči v hrani in začetkom veljavnosti Konvencije o podpori pri preskrbi s hrano.

(6) Na 105. zasedanju Odbora za pomoč v hrani 30. novembra 2011 so se pogodbenice Konvencije o pomoči v hrani dogovorile, da je treba preprečiti istočasno veljavnost obeh konvencij. Šestmesečni premor bi bil zato ustreznejši kot podaljšanje veljavne Konvencije o pomoči v hrani.

(7) Evropska komisija, ki v Odboru za pomoč v hrani zastopa Evropsko unijo, bi morala biti torej s sklepom Sveta pooblaščena, da nasprotuje soglasju znotraj Odbora za pomoč v hrani o podaljšanju Konvencije –

SKLENIL:

Člen 1

Stališče Evropske unije v Odboru za pomoč v hrani je, da nasprotuje soglasju o podaljšanju veljavnosti Konvencije o pomoči v hrani v skladu s pravilom 13 poslovnika Odbora za pomoč v hrani.

Člen 2

S tem sklepom je Komisija pooblaščena, da izrazi to stališče v Odboru za pomoč v hrani.

Člen 3

Ta sklep začne veljati z dnem sprejetja.

V Bruslju,

Za Svet

Predsednik

[1] UL L 163, 4.7.2000, str. 37.